
PANEVĖŽIO MIESTO SAVIVALDYBĖS TARYBA
SPRENDIMAS
DĖL PANEVĖŽIO MIESTO SAVIVALDYBĖS ATLIEKŲ TVARKYMO TAISYKLIŲ, PATVIRTINTŲ PANEVĖŽIO MIESTO SAVIVALDYBĖS TARYBOS 2014 M. GRUODŽIO 18 D. SPRENDIMU NR. 1-378, PAKEITIMO

2017 m. sausio    d. Nr. 
Panevėžys

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi, 21 straipsnio 1 dalimi, Panevėžio miesto savivaldybės taryba            n u s p r e n d ž i a:
Pakeisti Panevėžio miesto savivaldybės atliekų tvarkymo taisykles, patvirtintas Panevėžio miesto savivaldybės tarybos 2014 m. gruodžio 18 d. sprendimu Nr. 1-378:
1. 22 punktą išdėstyti taip:
„22. Komunalinių atliekų turėtojai, nurodyti Taisyklių 8.2 papunktyje, vadovaudamiesi Panevėžio miesto savivaldybės dvinarės įmokos už komunalinių atliekų surinkimą iš atliekų turėtojų ir atliekų tvarkymą taikymo tvarkos aprašu gali pasikeisti mišrių komunalinių atliekų surinkimo konteinerį į tokio dydžio konteinerį, kuris atitinka realų šalinamų mišrių komunalinių atliekų kiekį (tačiau ne mažesnį nei 70 proc. mišrių komunalinių atliekų metinės susikaupimo normos) ir tam tikrą laikotarpį (ne trumpesnį kaip 3 mėnesiai ir ne ilgesnį kaip vieneri metai) gali būti atleidžiami nuo kintamosios dvinarės įmokos dedamosios mokėjimo, deklaravę, kad nesinaudos nekilnojamojo turto objektu ir iš šio objekto tuo laikotarpiu nebus surenkamos komunalinės atliekos. Praėjus deklaruotam laikotarpiui, nekilnojamojo turto objekto savininkai ar jų įgalioti asmenys privalo iš naujo pateikti prašymą ir kitą prašomą informaciją Administratoriui dėl kintamosios dvinarės įmokos dalies atleidimo naujam laikotarpiui.“
2. 23 punktą išdėstyti taip:
„23. Komunalinių atliekų turėtojams, nurodytiems Taisyklių 8.2 papunktyje, mišrių komunalinių atliekų surinkimo konteineris ir jo ištuštinimo dažnis gali būti keičiamas, kai keičiasi gyventojų skaičius individualioje namų valdoje.“
3. 24 punktą išdėstyti taip:
„24. Komunalinių atliekų turėtojai, nurodyti Taisyklių 8.1 papunktyje, vadovaujantis Panevėžio miesto savivaldybės dvinarės įmokos už komunalinių atliekų surinkimą iš atliekų turėtojų ir atliekų tvarkymą taikymo tvarkos aprašu, gali būti atleidžiami nuo kintamosios dvinarės įmokos dedamosios mokėjimo tam tikrą laikotarpį (ne trumpesnį kaip 3 mėnesiai ir ne ilgesnį kaip vieneri metai) deklaravę, kad nesinaudos nekilnojamojo turto objektu ir iš šio objekto tuo laikotarpiu nebus surenkamos komunalinės atliekos. Praėjus deklaruotam laikotarpiui, nekilnojamojo turto objekto savininkai ar jų įgalioti asmenys privalo iš naujo pateikti prašymą ir kitą prašomą informaciją Administratoriui dėl kintamosios dvinarės įmokos dalies atleidimo naujam laikotarpiui.“
4. 25 punktą išdėstyti taip:
„25. Komunalinių atliekų turėtojai, kuriems nuosavybės teise priklauso garažų paskirties objektas (garažo boksas) ar sodų paskirties objektas, vadovaudamiesi Panevėžio miesto savivaldybės dvinarės įmokos už komunalinių atliekų surinkimą iš atliekų turėtojų ir atliekų tvarkymą taikymo tvarkos aprašu, pateikę prašymą Administratoriui, turi teisę tam tikrą laikotarpį (ne trumpesnį kaip 3 mėnesiai ir ne ilgesnį kaip vieneri metai) nemokėti kintamosios dvinarės įmokos dedamosios deklaravę, kad nesinaudos nekilnojamojo turto objektu ir iš šio objekto tuo laikotarpiu nebus surenkamos komunalinės atliekos. Praėjus deklaruotam laikotarpiui, nekilnojamojo turto objekto savininkai ar jų įgalioti asmenys privalo iš naujo pateikti prašymą ir kitą prašomą informaciją Administratoriui dėl kintamosios dvinarės įmokos dalies atleidimo naujam laikotarpiui.“
5. 26.4 papunktį išdėstyti taip:
„26.4. sutartyse su Administratoriumi nurodytais terminais mokėti Savivaldybės tarybos nustatytą (patvirtintą) įmoką už komunalinių atliekų surinkimą iš atliekų turėtojų ir atliekų tvarkymą.“
6. 46.2 papunktį išdėstyti taip:
„46.2. komunalinių atliekų turėtojams, nurodytiems Taisyklių 8.2 papunktyje, – atsižvelgus į Savivaldybės tarybos patvirtintas atliekų susidarymo (susikaupimo) normas ir gyventojų skaičių.“
7. Pripažinti netekusiais galios 49 ir 50 punktus.
8. Buvusius 51–110 punktus atitinkamai laikyti 49–108 punktais.
9. Buvusį 111 punktą laikyti 109 punktu ir jį išdėstyti taip:
„109. Atliekų turėtojai – fiziniai ir juridiniai asmenys (individualių namų savininkai, butų savininkai, daugiabučių namų savininkų bendrijos, sodų ir garažų savininkai ar jų įgalioti atstovai, įmonės, organizacijos ir kt.), jų įgalioti asmenys – už komunalinių atliekų surinkimą ir jų tvarkymą privalo mokėti pagal Savivaldybės tarybos nustatytus (patvirtintus) įkainius.“
10. Pripažinti netekusiais galios 112, 113 punktus.
11. Buvusį 114 punktą laikyti 110 punktu ir jį išdėstyti taip:
„110. Įmokų už komunalinių atliekų surinkimą iš atliekų turėtojų ir atliekų tvarkymą dydžius nustato Savivaldybės taryba, vadovaudamasi Panevėžio miesto savivaldybės dvinarės įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo metodika, įstatymų nustatyta tvarka pasirinktojo komunalinių atliekų tvarkytojo ir Administratoriaus pateikta informacija, atliktais kaštų (sąnaudų) skaičiavimais.“
12. Buvusį 115 punktą laikyti 111 punktu ir jį išdėstyti taip:
„111. Komunalinių atliekų metinės susidarymo (susikaupimo) normos tvirtinamos Savivaldybės tarybos sprendimu.“
13. Buvusius 116–130 punktus atitinkamai laikyti 112–126 punktais.
14. Buvusį 131 punktą laikyti 127 punktu ir jį išdėstyti taip:
„127. Taisyklėse nustatytų reikalavimų laikymosi kontrolę užtikrina Savivaldybės administracija. Teisę surašyti administracinių nusižengimų protokolus už Taisyklių nesilaikymą turi Savivaldybės administracijos Teisės ir viešosios tvarkos skyriaus specialistai ir Lietuvos Respublikos administracinių nusižengimų kodekse nurodyti pareigūnai.“
15. Buvusį 134 punktą laikyti 130 punktu ir jį išdėstyti taip:
„130. Asmenims, pažeidusiems Taisyklių reikalavimus, taikoma administracinė atsakomybė pagal Lietuvos Respublikos administracinių nusižengimų kodekso nuostatas.“
16. Buvusį 135 punktą laikyti 131 punktu.
17. Pripažinti netekusiais galios Panevėžio miesto savivaldybės atliekų tvarkymo taisyklių I–IV priedus.
18. Paskelbti informaciją apie šį sprendimą vietos spaudoje ir Panevėžio miesto savivaldybės interneto svetainėje.

